Source: https://podpora.financnasprava.sk/177336-S%C3%BAhlas-spr%C3%A1vcu-dane
Timestamp: 2019-02-21 08:07:56+00:00

Document:
Úvod > Daňový poriadok > Súhlas správcu dane > Súhlas správcu dane
Správca dane na žiadosť daňového subjektu vydá podľa daňového poriadku v nadväznosti na Obchodný zákonník, (§ 105b, § 115 ods. 6 až 8, a 10, § 117 ods. 4) súhlas správcu dane so zápisom do obchodného registra.
Podľa § 54 ods. 1 daňového poriadku správca dane, ktorým je daňový úrad alebo colný úrad, vydá daňovému subjektu na žiadosť, v lehote do piatich pracovných dní od podania žiadosti písomný súhlas so zápisom v obchodnom registri, ak daňový subjekt nemá daňový nedoplatok alebo nedoplatok na cle; na tento účel sa za daňový nedoplatok považuje aj daňový nedoplatok postúpený podľa § 86 daňového poriadku, ktorý v čase vydania potvrdenia nezanikol.
Podľa § 54 ods. 2 daňového poriadku správca dane, ktorým je daňový úrad alebo colný úrad, vydá súhlas podľa odseku 1, aj ak výška daňového nedoplatku a nedoplatku na cle nepresahuje 170 eur.
1. Predloženie žiadosti daňovým subjektom pri založení spoločnosti s ručením obmedzeným
Spoločnosť s ručením obmedzeným nemôže založiť osoba, ktorá je vedená v zozname daňových dlžníkov alebo v zozname dlžníkov Sociálnej poisťovne; to neplatí, ak mu príslušný správca dane, ktorým je daňový úrad alebo colný úrad, alebo Sociálna poisťovňa na založenie spoločnosti udelí súhlas. Súhlas sa prikladá k návrhu na zápis do obchodného registra.
Daňový subjekt je každý zakladateľ spoločnosti a to:
• fyzická osoba aj
• právnická osoba.
2. Pri prevode obchodného podielu
V prípade návrhu na zápis zmeny v osobe spoločníka do Obchodného registra pri prevode obchodného podielu je spoločnosť s ručením obmedzeným povinná doložiť súhlas správcu dane len vtedy, ak ide o prevod väčšinového obchodného podielu a spoločník alebo nadobúdateľ je vedený v zozname daňových dlžníkov. Súhlas správcu dane je spoločnosť povinná doložiť o osobe spoločníka, ako aj o osobe nadobúdateľa, a to aj, ak ide o iného spoločníka spoločnosti.
Potvrdenie je spoločnosť povinná si od správcu dane vyžiadať, pričom správca dane vydá súhlas o osobe spoločníka, ako aj o osobe nadobúdateľa.
Pokiaľ uvedené osoby (spoločník alebo nadobúdateľ) budú žiadať správcu dane o udelenie súhlasu každý osobitne, súhlas týmto osobám vydá miestne príslušný správca dane.
Písomný súhlas na výmaz
Správca dane vydáva písomný súhlas s návrhom na výmaz z obchodného registra, ak nemá voči daňovému subjektu daňovú pohľadávku a daňový subjekt nemá voči správcovi dane daňový nedoplatok, alebo ak u daňového subjektu neprebieha výkon daňovej kontroly, určenie dane podľa pomôcok alebo vyrubovacie konanie. Žiadosť o písomný súhlas správcu dane s výmazom z obchodného registra je spoplatnené správnym poplatkom vo výške 9,50 eura, pri elektronickom podaní 4,50 eura.
Žiadosť o súhlas správcu dane (so zápisom, zmenou, výmazom) sa elektronicky podáva ako všeobecné podanie.
Otázka č. 1 – udelenie súhlasu zahraničnej osobe
Aký je postup pri udelení súhlasu daňového úradu v prípade, ak je zakladateľom spoločnosti s ručeným obmedzením fyzická osoba s trvalým pobytom v zahraničí?
Správca dane na základe žiadosti súhlas neudelí a v odpovedi na žiadosť oznámi, že daňovník zahraničná - osoba nemá povinnosť predkladať súhlas správcu dane
Pozn: ak je zakladateľom zahraničná právnická osoba - nemá povinnosť predkladať súhlas správcu dane
Otázka č. 2 - kto má povinnosť požiadať o súhlas pri prevode /väčšinového/ obchodného podielu
Ktorá z osôb (spoločník - prevodca a nadobúdateľ obchodného podielu) v súvislosti s prevodom obchodného podielu má požiadať o udelenie súhlasu so zápisom v obchodnom registri a komu správca dane súhlas vystaví?
Podľa obchodného zákonníka, povinnosť doložiť súhlas správcu dane je len vtedy, ak ide o prevod väčšinového obchodného podielu a spoločník alebo nadobúdateľ je vedený v zozname daňových dlžníkov. Súhlas správcu dane je spoločnosť povinná doložiť o osobe spoločníka, ako aj osobe nadobúdateľa, a to aj vtedy, ak ide o iného spoločníka spoločnosti.
Tento súhlasu správcu dane o stave daňových nedoplatkov alebo daňovej pohľadávke správcu dane musí spoločnosť doložiť za obidvoch, t.j. aj o osobe spoločníka ako prevodcu, ako aj o osobe nadobúdateľa väčšinového podielu, a to aj vtedy, ak ide o iného spoločníka spoločnosti.
O vydanie súhlasu správcu dane o daňových nedoplatkoch a daňových pohľadávkach môže požiadať spoločnosť za spoločníka a aj za nadobúdateľa obchodného podielu ako aj samostatne spoločník ako prevodca obchodného podielu a samostatne aj nadobúdateľ obchodného podielu.
Otázka č. 3 – súhlas správcu dane s výmazom z OR a nezaplatený správny poplatok
Fyzická osoba, podnikateľ Jozef Marec – Autodoprava, ktorý bol zapísaný do obchodného registra. Menovaný požiadal správcu dane o výmaz z obchodného registra, nakoľko prestal podnikať v autodoprave, požiadal o výmaz. Správca dane eviduje u daňového subjektu neuhradený nedoplatok podľa druhu príjmu – správne poplatky. Môže správca dane vydať pri existencii takéhoto nedoplatku súhlas správcu dane s výmazom z obchodného registra?
Fyzická osoba, zapísaná v obchodnom registri je v zmysle uvedeného daňovým subjektom. V ustanovení § 54 ods. 3 daňového poriadku sú uvedené podmienky, kedy správca dane vydá súhlas s výmazom daňového subjektu z obchodného registra. Ak fyzická osoba, ktorá žiada súhlas správcu dane s výmazom z obchodného registra spĺňa uvedené podmienky, správca dane vydá súhlas s výmazom z obchodného registra.
Podľa daňového poriadku na žiadosť daňového subjektu správca dane vydá písomný súhlas s návrhom na výmaz z obchodného registra ak nemá voči daňovému subjektu daňovú pohľadávku a daňový subjekt nemá daňový nedoplatok alebo ak u daňového subjektu neprebieha výkon daňovej kontroly, určenie dane podľa pomôcok alebo vyrubovacie konanie podľa § 68.
Daňovým nedoplatkom v zmysle daňového poriadku je dlžná suma dane po lehote splatnosti. Daňou sa rozumie daň podľa osobitných predpisov vrátane úroku z omeškania, úroku a pokuty podľa tohto zákona alebo osobitných predpisov a miestny poplatok za komunálne odpady a drobné stavebné odpady podľa osobitného predpisu daňového poriadku. Daňový poriadok v odvolávkach na osobitné predpisy neodkazuje na zákon o správnych poplatkoch. Vychádzajúc zo zákonnej definície dane a daňového nedoplatku na účely ustanovenia § 54 ods. 3 daňového poriadku nedoplatky na druhu príjmu - správne poplatky nemožno považovať za daňové nedoplatky.
Otázka č. 4 – žiadosť o vydanie súhlasu advokátskou kanceláriou
Ktorý správca dane vydá súhlas so zápisom do obchodného registra v prípade, ak žiadosť podáva advokátska kancelária za niekoľko osôb alebo jednu osobu (spoločník, prevodca, alebo nadobúdateľ)?
Ak žiadosť podáva advokátska kancelária za niekoľko osôb alebo jednu osobu (spoločník, prevodca, alebo nadobúdateľ) pre ktorých sú miestne príslušní rôzni správcovia dane, miestne príslušný na vybavenie v plnom rozsahu je daňový úrad, ktorý je príslušný podľa sídla advokátskej kancelárie.
Otázka č. 5 – žiadosť o vydanie súhlasu pri doručení žiadosti nie miestne príslušnému správcovi dane
Ktorý správca dane vydá súhlas, ak bola žiadosť zaslaná nie miestne príslušnému správcovi dane?
Ak žiadosť o udelenie súhlasu bola doručená nie miestne príslušnému správcovi dane a týka sa niekoľkých osôb alebo jednu osobu (spoločník, prevodca, alebo nadobúdateľ) pre ktorých sú miestne príslušní rôzni správcovia dane, po zaevidovaní žiadosti bude žiadosť presmerovaná miestne príslušnému správcovi dane a súhlas vydá správca dane miestne príslušný žiadateľovi v hlavičke, ktorému sa podanie presmerovalo a vydá súhlas tento správca dane za osoby uvedené v žiadosti (aj osoby nie miestne príslušné).
Platnosť do 31.08.2018
Otázka - kto má povinnosť požiadať o súhlas pri prevode /väčšinového/ obchodného podielu
Ak spoločníci nemajú daňové nedoplatky a správca dane nemá voči nim žiadnu daňovú pohľadávku, stáva sa súhlas správcu dane neoddeliteľnou súčasťou návrhu na zápis zmeny v osobe spoločníka do obchodného registra. To znamená, že tento súhlas je spoločnosť povinná doložiť spolu s predloženým návrhom na zmenu spoločníka. Za spoločnosť súhlas spolu s návrhom na zápis predkladá osoba poverená konať v mene spoločnosti a nie spoločníci.
Žiadateľom súhlasu o stave daňových nedoplatkoch je každý z týchto spoločníkov samostatne, t.j. spoločník ako prevodca požiada o súhlas, ako aj osoba ako nadobúdateľ obchodného podielu požiada o súhlas.

References: § 115
 § 117
 § 54
 § 86
 § 54
 § 54
 § 68
 § 54